giovedì 29 settembre 2016
Sassins
Brame di ses, di gjoldi, di strenzi alc che al nuli di femine, di pêl, al jere il pinsîr che al tormentave in chê zornade tant cjalde chel mat di Fabio.
La fisse di doprâ une fantate i sbateve dentri tal cjâf come il sunsûr dal bandarot picjât inte code di un gjat spaurît, che al scjampe par podê liberâsi. Puar Fabio, di chê fissazion nol rivave a parâsi. Forsit parcè che, di cuant che al jere frut e i vignive la voie di une robe, mai che nissun i ves dite di no, soredut sô none e sô mari che lu vevin viziât.
“Sì, cu la machine… cu la machine... o voi cu la machine… tant il puest al è dongje. Passât il paîs nol covente lâ tant lontan, baste lâ un pôc plui indenant dal puint dal Tiliment – al cisicave fevelant di bessôl. Daspò bastin vincj euros, e li a 'nd è tantis… e di sigûr, se no je une, sarà chê altre a dimi di sì.”
“O ai di spreçâmi di chest desîr che mi sfibre, mi stice” - si ripeteve Fabio, che a viodilu cun chei voi di fûr e cjapât di tante smanie al someave un spirtât.
E si che al jere un bon frut, mai barufât cun nissun, lassânt sta cualchi cjoche, nissun tal paîs al podeve disi nuie di lui. Une vite, la sô, ancje se cree, fate dome di lavôr. Passions? Dome chê dal balon.
Cressût, come che Diu comande” - e diseve sô none – tal timôr di Diu”.
In chel timôr che fin di piçul lu veve spaurît. E che cumò che di bot si faseve om, par lui al jere un torment. Soredut di cuant che là sot, ancje a lui, i jere cressût il pêl.
Un pêl malin, preludi di chês bramîs, di chês voiis, che di lôr nissun al rive a parâsi, soredut se si trate di feminis.
Propit come che a disevin simpri sô none e sô mari, convintis che la colpe di ducj i pacjâts e fos Eve cun daûr, dutis lis fiis.
Lu diseve ancje il predi inte glesie, contant la storie di Adam: ancje lui colât inte tentazion propit di Eve che e steve cun lui.
A Fabio, biât, mai nissun i veve insegnât che chê gracie che i oms a àn dongje di lôr e je come la Vierte, la tiere: mari di dut ce che al nas e prime di dut dal amôr. E che al baste spielâsi tai siei vôi magari slungjânt sul so cuarp une cjarece par sintîsi beâts.
Intant cu la machine, Fabio al jere rivât oltri il puint e finalmentri al cjaminave sui claps blancs come cjalcine, saltant ogni tant cualchi poce indulà che il soreli al lusive come i voi neris di chê biele fantate che al tignive pe man.
“Daûr di chel sterp o ai di puartâle, là o pues disvistîle, discrotâle; o pues strenzile chê scrove, chê putane e gjavâmi il caprici”.
Cussì, sot chel soreli, di chê cise, nol è lât vie tant timp a di lunc, che e vignis fûr une vaiude scjafoiade, un lament di une femine che si scuindeve sot la vôs di un om che la maltratave.
Fossial bastât. Su chês pieris che a fasevin di pedrât al sbrissave vie planc planc il sanc vîf di chê riçote fantate che vendeve il so cuarp.
Ma ce jerial sucedût jenfri chei baraçs e chês pieris tant duris?
Fabio, di sigûr, chê cjalde frutate no le veve cjalade tai voi, provât a bussâ la sô biele ridade.
Al veve cirût dome il so pêl, il so ses, il so vizi, indulà sfogâ fûr lis sôs bramis, la sô voie stuarte di gjoldi.
Puar Fabio, invezit de gjonde al veve cjatât il so infier, viodût chel demoni che sô mari, sô none e il predi che lu confessave i vevin, fin di piçul, metût in tal cjâf.
Sot sere, dai barcons su la strade che e jentrave tal paîs, si sintive di lontan il sun de sirene de machine dai carabinîrs. Fabio za di cualchi ore lu vevin metût in pereson. Cumò a lavin a cjoli chês dôs feminis e chel predi che invezit da bielece dal amôr, a chel frut, i vevin fevelât dome di demonis e di pecjâts.
di Nello Malisano
Etichetis: Contis, Gjenar neri, Gjenar sociâl, Nello Malisano
mercoledì 28 settembre 2016
A Sant Andree il purcit su la bree
Al criche il dì cuant che l’om di cjase al scomence a piâ il fûc sot dal fust di aghe parecjât za de sere prime cun fassinis di lenuts par inviâlu e po dopo un biel pôcs di grues par puartâ la aghe a bulidure: il pont just lu sa dome lui, Tamo (in paîs par ducj, chest al è il so non).
Ducj a cognossin la sô precision, la sô meticolositât, a la maniere di un professôr dut al à di jessi parecjât come che Tamo (e no Diu) al comande.
I budiei, comprâts sot sâl, la femine ju veve lavâts e sorelavâts cun scrupul cun atenzion, aghe, agone di no crodi trope, frede glaçade intal mês di Dicembar, chei Dicembars di chei agns, dulà che la glace intes fuessis e jere cussì penze che si podeve sgliciâ cence cori riscjos di colâ dentri.
A la fin di chel lavôr li a jerin intai cjadins, dividûts par grandece e cence plui ni sâl ni slimis, cul odôr di asêt che al fevelave di bessôl che dut al jere a puest. La sere prin i oms di cjase e jerin lâts là di Tamo a cjoli la panarie, une gruesse scjatule di len, che e veve di tignî il purcit prin parsore par gjavâj il sanc e dopo dentri cuant che si lu sboentave par gratâ vie il pêl dûr: la panarie e veve doi manis par bande e duncje e volevin doi oms par puartâle.
Aes siet di matine, puntuâl al rivave il mestri purcitâr Tamo: la bestie e vignive poiade parsore la panarie e, intant che i oms la tignivin ferme, Tamo cul curtis al becave la vene e il sanc ch’al sborfave fûr al vignive daurman cjapât cul seglot, di solit da la femine.
Di chest moment indenant dut al à di passâ sot des mans e dai comants dal mestri: la cjar e ven taiade e dividude par la destinazion di chel che e deventarà, l'ardiel , i grignei di ai, il sâl, il pevar, droghis diferentis, il vin ros, il sanc bulît, dut ben masanât, dosât, messedât, cuinçât e in ordin al passe a la fin par l’ultin viaç intal budiel che al fasarà deventâ aur chei salams, musets, luianiis, sanganelis, panzetis, socoi... par no fevelâ po di dut chel ben di Diu di cjar, i talpins, i vues , il cûr, il fiât, i rognons, la cueste, lis brusadulis, il filet. La famee e jere siore pardabon par un biel toc di timp cun dute che robe buine in taule, i frigorifars no jerin nancjemò rivâts intes cjasis de int. La ricjece no jere dome par la famee che purcitave: in chei agns, di fat, lis fameis si judavin une cun chê altre e la robe e vignive regalade no dome a parincj, ma ancje a fameis indulà che si saveve che ‘nd jere di bisugne! Nasebon di un mangjâ di siôrs, ma che al judave ancje chei che no la vevin facile, la vite: il valôr di un fât al devente “amôr” se tu lu spartissis cun cui che ti sta dongje e nol à la tô stesse fortune...
di Barbara Battel
Publicât di gelo stellato a lis 16:40:00 12 coments
Etichetis: Barbara Battel, Contis, Gjenar romantic
venerdì 23 settembre 2016
No plui nô
Dopo tancj agns passâts cun jê, pierdût come che no jeri mai stât di nuie e di nissune prin, o jeri content di vê almancul un pont fis te mê vite. Par me e jere dolce e fofe tant che un pic di garoful che al cambiave dut ce che mi capitave intune tonalitât pastel. O jerin tant diferents, ma par chest si strenzevin in ecuilibri, o jerin un struc di oposizions tant biel, ma tant facil di rompi. O vevin un sintiment inocent e fuart, di fruts, che no sai se al tornarà mai a fâsi viodi des mês bandis, stant che le sintivi come un gno orghin vitâl.
Intun lamp e je rivade une tampiestade di lagrimis.
Sô mari e murì. E jere une femine che mi dave simpri il bon acet a cjase sô, mi faseve mieze muse di ridi e, si ben che o jeri l'ultin rivât, mi voleve ben te maniere plui furlane che e je, ven a stâi cui fats e no cu lis peraulis. O cjatavi une altre cjase vie di cjase. Cul so fâ mai content, a ore di cene mi diseve: “Vuê tu colis mâl.”, “O ai pôc.” o ”Nie bon, nie bon.” Dut chest al jere aromai une tradizion legre, come intune comedie là che ancje se lis mascaris a tornin a ripeti lis lôr parts di agnorums, i atôrs no molin mai di gjoldise. E doprave la stesse maniere di fâ, ma cuntune ponte di severitât che cun me no veve, ancje cu lis dôs frutis che e à finît di tirâ sù di bessole.
Dut chest al finì di bot te criure di une matine di Dicembar.
Dopo tantis lagrimis, tal moment di cirîsi, si son fatis viodi lis bausiis, soredut sôs, e ancjemò altris lagrimis, ma cheste volte soredut mês.
Cussì mi cjati di bessôl cu la scovacere plene di sclesis di cûr. Ancje se no dovarès, mi domandi cemût che e sarà jê cuant che chel che si le à puartade vie nol sarà plui une novitât. Ma chescj a son resonaments che a fasin dome chei che ur ven consegnade la scovacere in man.
La vite e je licuide, e cambie simpri, si môf, e tancj mi disin di no vê pinsîrs, che dut al à di passâ. Al è vêr. Un si piert ingusît a fâ i conts cul Karma, sperant che cualchi fuarce e rivi a meti un pês sul plat just de belance. A soreli jevât a disin che cuant che un uciel al è vîf, al mangje lis furmiis, ma cuant che l'uciel al mûr, al ven mangjât des furmiis: pa nô, che no sin plui un “nô”, la spere dal timp e à ancjemò tante strade di fâ.
O cîr di no domandâmi cui che e jere chê anime che o ai vût dongje di me par tant timp, une che vuê no capissarès plui. Se l'aiar al è fuart, al siere i barcons, no si pues cjapâse par chest. Cussì o capìs che ancje l'amôr al à di finî e no si pues cjapâse. Lis bausiis dut câs, mi fasaran simpri mâl.
Dopo de tampieste, al varà di saltâ fûr il soreli ancje par me.
di Michele “Vuardianut” Calligaris
Etichetis: Contis, Gjenar poetic, Gjenar romantic, Michele Vuardianut Calligaris
lunedì 19 settembre 2016
Franco
Tu mi sês vignût dongje e tu mi âs dit: “Jo o soi Franco” e mi à plasût un grum sintî une vôs che e fâs chel pas che tu no tu fasaressis mai e po mai, vuelistu par l’imbaraç di sintîsi bessole in mieç a forescj, vuelistu parcè che tu deventis rosse intun marilamp cu la carnision che tu ti cjatis a vê...
Tu jeris chel plui dongje a la mê gjenerazion e forsit propit par chest tu ti sês presentât di bessôl: dopo Walter e Maurizio tu vignivis tu, par fevelânus dal romanç.
Jo mi jeri za parecjade mentalmentri al fat che il mio romanç nol nassarà mai, parcè che no soi un tip di lavorâ cu la fantasie, peâ i avigniments cul incrosâsi di storiis e di int, masse dificil, masse incasinât, masse... masse di dut par me! Cun dut chel, però, no mi sarès pierdude nancje un minût de mê venture a Bottega Errante e cussì o ài fat.
E vie di ordenadôr cu la presentazion dai romançs, un fevelâ, il to, Franco, svelt e clâr, tu nus disevis di no stâ a cjapâ note di nuie parcè che il materiâl lu varessin vût di te, a la fin... Sul finî de lezion tu nus âs let di une bataie, al jere Bartolini, se mi visi ben, e se la tô vôs e sbrissave vie come aghe di mont cun premure e sunsûrs di naratôr navigât, il scritôr nus faseve viodi in prime file di un teatri i cjavai che a sbrissavin intal pantan dai fossâi, i nûi di polvar, i pinsîrs dal condotîr.. Sì, tu tu leievis ma il scritôr, cun chel so scrivi al jere come une telecjamare li, dongje di chê gleseute, su lis rivis di chês stradelutis... Al jere zaromai tart, ma prin di lassânus tu nus às dit di scrivi alc inventant une patulie che e les in zîr par la dimension dai libris a controlâ che la storie scrite intal libri è fos in regule cu la conte dal scritôr stes.
Fûr de puarte di Onde Furlane jo e Cristina si vin cjaladis e si vin murmuiât: “Zemût podìno mai scrivi alc, dopo nancje dôs oris di lezion?"
Ancje a cjase o vevi mîl dubis, fintremai che intal oredenadôr o ài viodût Federica che e diseve che di li a pôc e varès començât a scrivi la conte de patulie: no mi soio butade a pes cun jê par sclarîmi i scrupui! E li, come un mâc, tu sês intervignût tu cun: “Frutis lait a che tal pagjine, no vês bisugne di cirî nuie!”
Mai tant ben, scuasi come il formadi su la pastesute e inte joibe o vevi parecjade la mê prime conte cun te: tu tu mi âs coret chel che nol lave e dât cualchi sugjeriment par insiorâle. O sin finûts Federica, Cristina, Giacomo e jo parfin intal Messaggero Veneto par la to iniziative su la olme de academiute di Pasolini e su di nô e di nô il gjornalist Alberini al à fevelât di “giovanissimi scrittori”! Mi scjampave un pôc di ridi cuant che o leievi l’articul parcè che, imboscade in mieç a Federica, Cristina e Giacomo (lôr sì, zovins) e jere none Barbara e nissun di lôr e nancje tu o vês pandût i miei lunaris!
Chest cors cun voaltris trê mestris, Franco, Maurizio e Walter mi à viert il mont dai libris in lenghe furlane e spalancât il porton, fin cumò restât sierât, dal scrivi in furlan fasintimi tornâ frute cu la gjonde di podê lei e scrivi cu la lenghe che mi à simpri plasût ma no vevi mai studiât. None Barbara us sgnache une bussadone intal cerneli e chest mot sì, che al pues jessi di una “giovanissima scrittrice” cun dongje un GRASSIE une vore bocon.
di Barbara Battel
Etichetis: Barbara Battel, Contis, Franco Marchetta, Gjenar romantic
venerdì 16 settembre 2016
Contecurte a Bio Fattorie Aperte
Pocjis cjacaris e dut scrit te locandine chi parsore.
Un pôcs di Chei di Contecurte a saràn a menâ un pocje di zarde leterarie in chel di Moruç, te suaze de manifestazione Bio Fattorie Aperte, inte aziende agricule Sot i miluçârs, a Moruç.
Ce fasarino?
Cu la presentazion dal Ostîr, un pôc par talian e un pôc par furlan, il nestri Famei e il nestri Berlon si sfidaran, a fuarce di contis curtissimis, che a sielzaran lôr o il public se lei par talian o par furlan.
Framieç di un tai e di un altri, di une cerce di persut e di une cjacarade cun purcits di 5 cuintâi, o sês ducj invidâts a vignî a cjatânus.
Etichetis: Berlon, Cjantôr, Contecurte, Events e Leturis, Famei, Ostîr, Poete
giovedì 15 settembre 2016
Puce di pan
A i plaseve un grum lavorâ il fier a gno cusin Zuanin, cussì tant che a dîs agns al leve bielzà a fâ il garzon te farie. No le mighe tant di maraveâsi pe etât, parcè a chei timps là vie pene finidis lis elementârs a tu vevis di sielzi: o imparâ un mistîr o ben subit vie tai cjamps a judâ la famee. Jo mi visi che pene finide scuele, ancje in cuarte elementâr, o levi te fabriche di cjadreis a judâ gno pari a meti la cole tai bûs là ch'a si plantavin i fûs di len ch'a tegnin adun la cjadree, ma o jeri cussì piçul che a vevin di scugnî sentâmi sul banc parcè che no rivavi a fâlu stant in pîts; si che i compagns a mi cjolevin pal cûl disintmi: "sentât sul banc a dâ di cole". Ben po a no 'nderin sindicâts tal dopovuere e la fan a faseve passâ parsore dutis lis regulis, se mai a 'nt fossin stadis. Zuanin al saveve ben ce che e jere la fan, tant che lant a vore a buinore al veve di scugnî passâ dongje il for dal pan e, no podint sopuartâ chel odôr, al taiave vie pai trois de braide slungjant la strade par no lassâsi colâ il stomi. Tornât a cjase a misdì a i diseve a sô mari:
"Mame o ai cjapât i trois de braide dai Punts par no sintî che puce di pan ch'a ven fûr dal for di Jacum".
"Po ben - i rispuindeve agne Vigje - domenie ch'a copi il poleç a ti lassarai il durion dut par te, ch'a ti plâs tant".
“E sa tu fasis il brâf fintremai domenie a son ancje dôs caramelis par te - e zontave none Anzule - ma dome sa tu sês bon di tignîlis di cont, une supade e po tornâ a involuçâle par ch'a duri plui a lunc".
Ven a stâi: “Supe e ten cont”.
E jere une filosofie di timps di vuere che, dutcâs, e scomençave a cricâ par vie che i sfolâts polesians e de Dalmazie ch'a rivavin tal paîs, a insegnavin invezit che:
"Chi sparagna la gata se lo magna";
un mût di pensâ ch'a ur deve reson, sint che a vevin scugnût lassâi a Tito dut ce ch'a vevin sparagnât a cjase lôr. Cul lâ dal timp, muarts i vecjos, e cjapave pît ancjemò une altre gnove mode economiche, ven a stâ che di:
"Spindi ancje ce ch'a no tu âs",
e inalore vie a comprâ robe a ratis, a fâ mutuis par cualsisei monade, par rivâ fintremai in dì di vuê a fasi prestâ bêçs par lâ in vacancis.
Trê mûts di vivi, trê modei di economie une vore malavuâi l'un da l'altri, che Zuanin a ju veve provâts ducj, ma chel ch'a i veve restât plui tal cjâf al ere il supe e ten cont ch'a lu veve judât a parâ vie la puce di pan.
Publicât di gelo stellato a lis 07:00:00 10 coments
Etichetis: Bepi Zefon, Contis, Gjenar romantic, Gjenar sociâl, Gjenar storic
lunedì 12 settembre 2016
La pipine
Rosute, di frutine, e veve i smursiei blancs e ros. Un vistidut di mussoline colorade, lunc fin tai pîts, le faseve someâ plui alte.
La mari i veve fat une pipine di peçote colôr ros antîc, le clamarin Luzie. Come che no cjaminave bessole, Rosute le cjapave pe man e le puartave a spas, strissinantle sù e jù pal curtîl. Puarine Luzie! e leve cul cjavut stuart, la sassare formentine svintulant, la lengute rosse di feltri pendolant e i voi celestins di sbighet le lassavin viodi in false scuare simpri e dome chel tocut di mont... ma ancje un grant puarton.
Biel lant sù e jù, il vistidut ros antîc di Luzie si imberdeave cun des fassinis di baraç. La pipine si sintive vuiscjade e becade tal vîf e no veve mût di fâi capî che chel strissinament le avilive. Cuant che e rivave gnot, Rosute ni ben e pogneve il cjâf si indurmidive. Jê, invezit, no sierave voli in dute la sante gnot, za che i dulivin dutis lis cusiduris.
Une dì la pipine inte solite zirade i scjampà di man, come che podè e rivà a jessî dal puarton, un mont discognossût si presentave devant dai siei voi, di face e viodè un fossâl plen di aghe plovane, si svicinà, in chel moment un rai di soreli al plombà sore il pêl de aghe che le rifletè cuntune vivacitât di colôrs mai viodûts. Si incjantesemà tant che volint viodisi miôr si pleà viers la figure colant sore di jê.
Rosute e rivà ansimant: - Luzieee... Luzieee..! – La pipine, dal di sot de aghe, le cjalave cuntun rideç ambigui. Rosute si inzenoglà sore chel spieli lusorôs slungjant i braçuts. Ancje Luzie e slungjà i siei...
No si è mai rivât a capî se Rosute e sbrissà jù o se la pipine, tal dâi la sô man, le fasè colâ viers di jê.
di Galliano di Buenos Aires
Etichetis: Contis, Galliano di Buenos Aires, Gjenar fantastic, Gjenar romantic
giovedì 8 settembre 2016
Gnocis a riscjo
Bepi al è un mataran che a nol piert ocasion par fâ scherçs a ducj. I siei amîs a no rivin mai a parâsi dai siei mateçs, ancje ni vore pesants, e a spietin la ocasion juste par svindicâsi. Ven a stâi che Bepi al si maride e al pense che i siei amîs di sigûr, pe ocasion, a volaran tornâjai cun l'interès e al è un pôc preocupat.
Il dì des gnocis lui al è su lis spinis e al stâ ben atent che a sedin ducj in glesie, e no magari fûr a involuçâ la sô machine cu la cjarte igjieniche o a molâi il flât a lis gomis, o piês ancjemò a gjavâi dutis 4 lis lis ruedis par lassâ la machine sui blocs, come che al veve fat lui ai amîs tes lôr gnocis.
Viodint che dute la clape dai siei compagns e je daûr dai bancs, Bepi al tire un suspîr: “Mancumâl, che mi è lade drete ancje ste volte”, al pense.
E tache la cerimonie, ma cuant che il plevan al rive a la frase fatidiche: “ … parli ora o taccia per sempre!” a si spalanche il puarton de glesie e un toc di om, mai viodût prin, si fâs indenant e cuntune vosone di fâ vignî il pêl dret, al zighe: “Fermi tutti! Che achì no si maride dinissun!”. Il nuviç, incantesemât, al devente blanc come un peçot; la nuvice e à un mancjament, ma prin di colâ e fâs a timp a cjapâ doi scapelots di sô mari, che forsit e saveve alc che il nuviç nol saveve. I parincj e ducj i invidats a son di clap e cualchidun al murmuie sotvôs: “Ma cui isal chel mat?”. L’om, al ven indenant cu la sô calme e rivât dongje dai nuviçs, al si ferme, ju cjale ben in muse e al sbroche: ”Scusait, o ai sbaliât glesie!”. Po al si zire e cu la sô calme al torne indaûr, cence che nissun al olsi di fermâlu.
No si è mai savût ce che i amîs a àn spindût pe senegjade.
Bepi a nol à plui fat scherçs a dinissun.
di Pauli Jacus
Etichetis: Contis, Gjenar ironic, Pauli Jacuss
lunedì 5 settembre 2016
La cjase di Maghe Miute
suntun puartelut a jere une scrite
«Cjase di Maghe Miute,»
«Se achi tu jentris, indaûr tal timp tu tornis.»
Jo curiôs o soi jentrât,
e mi soi cjatât, intune androne scure
che di frut mi faseve tante pôre.
Cjaminant sui claps dal pedrât
intal curtîl o soi rivât
denant di chel biel incjant, mi soi fermât,
al jere plen di fruts e di lusôr,
cul côr in man mi cjali ator
A man drete a son lis stalis
parsore cul fen ben intassât, a son lis tiezis,
plui indenant une cabiute,
dentri cui cuninuts, e jè une blancje cuninute
Sot la linde une cariole di len, dute carulide
cuntune ruede di fier, mieze rusinide,
plui in font intal curtîl, doi ledanârs
Tun trat si sint une ronade,
lis razis e lis gjalinis
e svoletin scaturidis,
un mus al salte fûr de stale,
ronant al tache a cori, si bute in tiare,
si zire e si marcole al fâs dut un polvaron,
al salte e al cor come un matuçut
dopo fat il so spetacul si cuiete,
cuntune ultime rontade,
al salude e al torne dentri te sô stale
Une vecje si presente su la puarte,
«Lui cui isal?» mi domande.
Jo varès volût rispuindi,
che in chê cjase jo ai vivût
il biel timp de mê zoventût
ma o resti ingherdeât
cence vôs e cence flât.
di Plume di Ingjustri
Etichetis: Contis, Gjenar poetic, Gjenar romantic, Plume di Ingjustri
Iscriviti a: Coments al post (Atom)
ita_Latn isl_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn grn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn ita_Latn fur_Latn fur_Latn hau_Latn fur_Latn fur_Latn fur_Latn ita_Latn pap_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn ita_Latn dyu_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn sag_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn fur_Latn fur_Latn fur_Latn